BECLดอกเบี้ยลด27ล./ปี
ทางด่วนกรุงเทพฉลุย หุ้นกู้ 6,000 ล้านล้น 3 เท่า ประหยัดดอกเบี้ย 27 ล้านต่อปี ปริมาณจราจร มี.ค. โต 3.4%
10 เม.ย. 2556

ทางด่วนกรุงเทพฉลุย หุ้นกู้ 6,000 ล้านล้น 3 เท่า ประหยัดดอกเบี้ย 27 ล้านต่อปี ปริมาณจราจร มี.ค. โต 3.4%
บริษัท ทางด่วนกรุงเทพ (BECL) เปิดเผยว่า บริษัทเสนอขายหุ้นกู้มูลค่า 6,000 ล้านบาท แบ่งเป็น 4 ชุด อายุ 37 ปี เพื่อทดแทนหุ้นกู้ชุดเดิมที่ครบชำระ ซึ่งได้รับการตอบรับที่ดีมาก นักลงทุนมียอดจองซื้อเกินกว่าจำนวนที่เสนอขายกว่า 3 เท่าตัว 
“การออกหุ้นกู้ชุดนี้ ทำให้บริษัทลดดอกเบี้ยลงได้ปีละ 27 ล้านบาท”
นอกจากนี้ บริษัทมีแผนที่จะออกหุ้นกู้อีกจำนวน 1,000 ล้านบาท เพื่อใช้ลงทุนในโครงการทางพิเศษสายศรีรัชวงแหวนรอบนอกกรุงเทพมหานครในช่วงปลายปีนี้
สำหรับปริมาณจราจรรวมในเดือน มี.ค. เฉลี่ยอยู่ที่วันละ 1.15 ล้านเที่ยวต่อวัน เพิ่มขึ้น 3.40% จากช่วงเดียวกันปีก่อน ทำให้มีรายได้เฉลี่ย 22.54 ล้านบาทต่อวัน เพิ่มขึ้น 3.77% เป็นผลจากการเติบโตของเศรษฐกิจและการขยายตัวของอสังหาริมทรัพย์โดยรอบ ทั้งย่านกลางเมืองและเขตเมืองขยาย รวมถึงปริมาณรถจดทะเบียนที่เพิ่มสูงขึ้นอย่างมาก โดยในปี 2555 มียอดรถใหม่ในกรุงเทพฯ เพิ่มขึ้นกว่า 46% สูงสุดในรอบ 15 ปี 
ด้านบริษัท เพาเวอร์ไลน์ เอ็นจิเนียริ่ง (PLE) คณะกรรมการบริษัทมีมติอนุมัติการออกหุ้นกู้แปลงสภาพ วงเงินรวมไม่เกิน 40 ล้านเหรียญสิงคโปร์ หรือประมาณ 1,000 ล้านบาท เสนอขายแบบเฉพาะเจาะจง (พีพี) ให้กับ กองทุน Advance Opportunities Fund ในประเทศสิงคโปร์ ที่มีผู้บริหารกองทุนคือ Advance Capital Partners Ltd โดยแบ่งออกเป็น 4 ชุด ชุดละ 10 ล้านเหรียญสิงคโปร์ อัตราดอกเบี้ย 2% ต่อปี หรืออัตราอื่นขึ้นอยู่กับภาวะตลาดในขณะที่ออกและเสนอขายหุ้นกู้
ทั้งนี้ บริษัทจะออกหุ้นเพิ่มทุนจำนวนไม่เกิน 260 ล้านหุ้น เพื่อรองรับการแปลงสภาพหุ้นกู้ดังกล่าว
การซื้อขายหุ้นเอ็น.ซี.เฮ้าส์ซิ่ง (NCH) เกิดรายการใหญ่ (บิ๊กล็อต) 6 รายการ จำนวน 140 ล้านหุ้น มูลค่าการซื้อขาย 198.80 ล้านบาท ในราคาเฉลี่ย 1.42 บาทต่อหุ้น ทั้งนี้ บิ๊กล็อตคิดเป็น 11.80% ของทุนชำระแล้ว
นายสมเชาว์ ตันฑเทอดธรรม ประธานกรรมการบริหารและกรรมการผู้จัดการ บิ๊กล็อต NCH เป็นการทำรายการตามพินัยกรรมของผู้ถือหุ้นใหญ่ คือ นายนำชัย ตันฑเทอดธรรม ซึ่งเป็นบิดา โอนหุ้น NCH สัดส่วน 51% เข้าไปอยู่ในบริษัทโฮลดิ้งที่จัดตั้งขึ้นมาระยะหนึ่งแล้ว ส่วนหุ้นที่เหลืออยู่ในชื่อของบิดาก็จะมีการแบ่งกระจายไปให้กับนางสุนี ตันฑเทอดธรรม มารดา และบุตรหลานตามที่พินัยกรรมระบุไว้